BUILD/04/2025/132 Date: April 08, 2025

**Attn:** News Editor/ Chief Reporter/ Assignment Editor /Business Page-in-Charge:

**যুক্তরাষ্ট্রের সাম্প্রতিক শুল্কারোপের প্রভাব মোকাবিলায় সরকারি-বেসরকারি সমন্বিত উদ্যোগের তাগিদ**

বাংলাদেশের উপর যুক্তরাষ্ট্রের সম্প্রতি আরোপিত শুল্ক বেসরকারি খাতে গভীর উদ্বেগ সৃষ্টি করেছে। দেশের শীর্ষস্থানীয় থিংক ট্যাংক বিজনেস ইনিশিয়েটিভ লিডিং ডেভেলপমেন্ট (বিল্ড) মার্কিন যুক্তরাষ্ট্রের সাম্প্রতিক এই শুল্ক আরোপের ফলে দেশের অর্থনৈতিক স্বার্থ রক্ষায় বেসরকারি খাতকে সর্বোত্তম সহায়তা প্রদানের লক্ষ্যে সরকারের জোরালো সমন্বয়ের আহ্বান জানিয়েছে। সংস্থাটি এই সিদ্ধান্তের কৌশলগত পর্যালোচনা এবং বৈদেশিক প্রত্যক্ষ বিনিয়োগ, বাণিজ্য ও কর্মসংস্থানের উপর এর নেতিবাচক প্রভাব প্রশমনে দ্রুত কূটনৈতিক তৎপরতার ওপর জোর দিয়েছে।

বাংলাদেশ ইতিমধ্যেই, সামষ্টিক অর্থনীতির স্থিতিশীলতায় দীর্ঘস্থায়ী পদ্ধতিগত সমস্যা কাটিয়ে ওঠার জন্য, বৈদেশিক বাণিজ্য বৃদ্ধি করার জন্য এবং মুদ্রা ও রাজস্ব নীতি পরিবর্তন করে উৎপাদন খাতকে উৎসাহিত করার জন্য রপ্তানি বহুমুখীকরণ, আর্থিক খাতের স্থিতিশীলতা বৃদ্ধি এবং বেসরকারি বিনিয়োগের পরিবেশ শক্তিশালী করার ক্ষেত্রে নীতিগত সংস্কারের ব্যাপক পদক্ষেপ নিয়েছে। এছাড়াও বাণিজ্য সুবিধা, এনওসি সহজীকরণ এবং সীমাবদ্ধ খাতে বিনিয়োগের জন্য নিবন্ধন প্রক্রিয়া, ডিজিটাল আইন সংস্কার ইত্যাদির জন্যও কাজ করছে। কিন্তু এই মুহূর্তে এই ধরনের শুল্ক আরোপ অর্থনীতিকে বাধাগ্রস্ত করবে এবং বিনিয়োগ পরিবেশকে বিপন্ন করবে।

ইতিমধ্যে বেসরকারি খাতের উদ্যোক্তারা তৈরি পোশাক, চামড়া এবং অন্যান্য খাতে ক্রয়াদেশ স্থগিত করার জন্য অনুরোধ পাচ্ছেন, যার ফলে তাদের বিনিয়োগের উপর উল্লেখযোগ্য প্রভাব পড়বে বলে আশঙ্কা করা হচ্ছে। বিল্ডের চেয়ারপারসন জনাব আবুল কাশেম খান বলেন, "যুক্তরাষ্ট্রের শুল্কারোপ ইস্যুতে আমাদের সংস্কার প্রক্রিয়া দ্রুত ত্বরান্বিত করা উচিত এবং বাণিজ্য সহায়ক ঝুলে থাকা বিভিন্ন সংস্কার দ্রুত বাস্তবায়ন করা প্রয়োজন। কর্মসংস্থান ও অর্থনৈতিক স্থিতিশীলতা রক্ষায় তাৎক্ষণিক সংলাপ ও প্রতিকারমূলক ব্যবস্থা গ্রহণও জরুরি বলে তিনি মনে করেন।"

এই পরিস্থিতিতে সরকারি, বেসরকারি খাতের অংশীদার এবং বাণিজ্য বিশেষজ্ঞদের সম্পৃক্ত করে আরোপিত শুল্কের প্রভাবের একটি বিস্তৃত পর্যালোচনায় গুরুত্ব দেয়া প্রয়োজন। এছাড়াও ডব্লিউটিও ট্রেড ফ্যাসিলিটেশন এগ্রিমেন্ট (টিএফএ)-এর অধীনে আন্তর্জাতিক সমর্থন গড়ে তুলতে বিল্ড সরকারকে পদক্ষেপ গ্রহণের অনুরোধ করছে, যদিও যুক্তরাষ্ট্র ডব্লিউটিও এর নিয়ম মেনে চলতে অনীহা দেখিয়ে আসছে। এই পরিপ্রেক্ষিতে, সরকার শীঘ্রই সরকারি ও বেসরকারি খাতের সদস্য এবং বিশেষজ্ঞদের সমন্বয়ে একটি বিশেষ কমিটি গঠন করতে পারে।

…x….